
Folyamatbányászati algoritmusok fejlesztése

A termelő és üzleti folyamatok fejlesztése és optimálása megfelelő részletességű modelleket igényel. A termeléstámogató és a vállalatirányítási információs rendszerek úgynevezett eseménynaplókban rögzítik a folyamatlépések végrehajtásával kapcsolatos fontosabb információkat. Folyamatbányászati algoritmusok alkalmazásával lehetőség nyílhat a folyamatmodellek ezen eseménynaplók alapján történő automatikus generálására és validálására. A modellek identifikációja az eseménynaplók és a folyamatok komplexitása, esetenként sztochasztikus jellege miatt nem triviális feladat.
A szakirodalomban fellelhető folyamatbányászati algoritmusok korlátozott módon, célirányos szoftverekben elérhetők, fejlesztésük a kevésbé nyitott rendszerek miatt korlátokba ütközik.
E korlátok feloldása érdekében egy széles körben elérhető folyamatbányászati eszköztárat hoztam létre az Alpha- és a Heurisztikus algoritmusok MATLAB implementációjával. Az algoritmusok elemzése során a futásidő, a számítási komplexitás és a skálázhatóság javítására vonatkozó fejlesztési lehetőségeket fogalmaztam meg, melynek tükrében előfeldolgozó eljárásokat is fejlesztettem. Munkám során azt is figyelembe vettem, hogy egyes üzleti folyamatok
(pl. logisztikai tevékenység) nem Petri-hálóként működnek, hanem elengedhetetlen a folyamatlépések időbélyegeinek figyelembevétele is. Az általunk kidolgozott fuzzy csoportosítási algoritmus a folyamatbányászati algoritmusok eredményeinek kiértékelését is segíti.
A dolgozatomban bemutatom az új folyamatbányászati, elő- és utó-feldolgozási algoritmusok fejlesztésével kapcsolatos eredményeim, a létrehozott MATLAB eszköztárat, és esettanulmányok segítségével igazolom a kidolgozott eszközrendszer használhatóságát.



